Broj: 711-I-605-M-72/23-02-17

Zagreb, 30. ožujka 2023.

 **TONČICA BOŽIĆ**

 **članica Povjerenstva za odlučivanje**

**o sukobu interesa do 22. veljače 2023.**

**Predmet: mišljenje na zahtjev obveznice Tončice Božić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 15. ožujka 2023. pod brojem 711-U-3543-M-72/23-01-5 zaprimilo je zahtjev za mišljenje koji je podnijela obveznica Tončica Božić, članica Povjerenstva do 22. veljače 2023. godine.

U podnesenom zahtjevu obveznica navodi da je po struci psiholog te da je članica Hrvatske psihološke komore (u daljnjem tekstu: Komora) i članica Etičkog odbora. Navodi da nakon izmjena Zakona o psihološkoj djelatnosti („Narodne novine“, broj 98/19. i 18/22.) te Statuta Komore, Skupštinu više ne čine svi članovi Komore, nego izabrani članovi (delegati), kao i članovi u tijelima Komore pa tako i članovi Etičkog odbora.

Također navodi da je Skupština najviše tijelo Komore, ali da odlučuje samo o stručno-administrativnim pitanjima propisanima predmetnim Zakonom, odnosno da se ne radi o tijelu upravljanja, dok je prema odredbama Statuta Upravni odbor Komore njezino izvršno tijelo nadležno za izvršavanje programa rada Komore i akata Skupštine, koje ujedno vodi i poslovanje i upravlja sredstvima Komore, osniva povjerenstva, radne skupine, te odlučuje o zapošljavanju i otkazima zaposlenika Komore.

Obveznica postavlja upit može li sudjelovati u radu Skupštine Komore te za to primati naknadu.

Ujedno se utvrđuje da se Aleksandra Jozić-Ileković, predsjednica Povjerenstva sukladno članku 40. stavka 1. ZSSI-a izuzela od raspravljanja i odlučivanja u ovom predmetu, jer ističe da se radi o obveznici koja se s njom nalazi u takvom odnosu osobne povezanosti koji bi mogao utjecati na njezinu nepristranost. Odlukom predsjednice Povjerenstva Broj: 711-I-604-R-93/23-01-7 od 4. travnja 2023. ovlaštena je Nike Nodilo Lakoš, članica Povjerenstva, za potpisivanje mišljenja danog na sjednici održanoj 30. ožujka 2023.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 3. sjednici održanoj 30. ožujka 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 19. stavcima 1. i 2. Zakona o psihološkoj djelatnosti Komora je samostalna i neovisna strukovna organizacija psihologa u Republici Hrvatskoj koja se brine za razvoj, stručnost, etičnost, zakonitost i ugled u psihološkoj djelatnosti na teritoriju Republike Hrvatske, te ima status pravne osobe s javnim ovlastima.

Prema odredbi 21. istog Zakona Komora odlučuje o postupcima upisa u odgovarajuće imenike, upisnike i evidencije, donosi rješenje o priznavanju prava na obavljanje psihološke djelatnosti, donosi rješenje o privremenoj zabrani i prestanku prava na obavljanje psihološke djelatnosti, donosi rješenje o priznavanju inozemne stručne kvalifikacije za obavljanje regulirane profesije – psihologa, obavlja stručni nadzor nad radom ovlaštenih psihologa, propisuje razinu specijalnosti u pojedinim područjima primijenjene psihologije, donosi rješenje o priznavanju specijalnosti, izdaje potvrde iz evidencija i dr.

Člankom 26. stavcima 1. i 2. Zakona o psihološkoj djelatnosti propisano je da je Skupština Komore najviše tijelo Komore. Člankom 27. navedenog Zakona propisano je da Skupština Komore donosi statut, godišnji program rada, financijski plan, odluku o godišnjem izvješću o radu, odluku o financijskom izvješću, odluku o visini članarine, etički kodeks psihološke djelatnosti, opće akte kojima se provode javne ovlasti Komore, druge opće akte kojima se uređuju pitanja ustrojstva i rada Komore.

Člankom 31. Zakona propisano je da je Upravni odbor Komore izvršno tijelo Komore koje vodi poslovanje Komore, brine za izvršavanje programa rada Komore i akata Skupštine Komore, te obavlja i druge poslove.

Iz odredbi mjerodavnog Zakona proizlazi da je Komora strukovna organizacija koja štiti prava i zastupa interese psihologa u Republici Hrvatskoj, ali ima i određene javne ovlasti. Navedene javne ovlasti proizlaze iz posebnosti psihološke struke i očituju se u davanju odobrenja za rad, priznavanju stručnih kvalifikacija, provođenju stručnog nadzora i sl.

U tom smislu, iako Komora nije upisana u nadležni registar udruga i formalno ne djeluje kao udruga, uvažavajući da je svrha njezina osnivanja ostvarivanje zajedničkih ciljeva njenih članova na netržišnoj osnovi, Povjerenstvo utvrđuje da se radi o neprofitnoj pravnoj osobi koja u svojem djelovanju ostvaruje obilježja udruge, pri čemu Skupština Komore, sukladno ovlastima propisanima u Zakonu, ima upravljačke ovlasti, odnosno radi se o upravnom tijelu (donošenje statuta i općih akata), dok Upravni odbor kao izvršno tijelo vodi poslovanje Komore.

Stoga su u pogledu članstva u Skupštini komore te dopuštenosti primanja naknade mjerodavne odredbe članka 18. stavka 5. ZSSI-a, koje se sukladno odredbi članka 22. stavka 2. ZSSI-a primjenjuju nakon prestanka obnašanja dužnosti tijekom razdoblja trajanja prava na naknadu plaće.

Temeljem navedenih odredbi obveznica Tončica Božić može nakon prestanka obnašanja dužnosti članice Povjerenstva, u okviru prava da bude članica upravnog tijela udruge ili druge neprofitne pravne osobe, obavljati funkciju u Skupštini Komore, ali tijekom razdoblja trajanja prava na naknadu plaće ne može primati naknadu za rad u Skupštini Komore, osim naknade putnih i drugih opravdanih troškova, te je podatak o obavljanju navedene funkcije dužna navesti u imovinskoj kartici.

 ČLANICA POVJERENSTVA

 Nike Nodilo Lakoš, dipl. iur.

Dostaviti:

1. Obveznici Tončici Božić, putem mail adrese
2. Objava na internetskoj stranici Povjerenstva
3. Pismohrana